Η οδηγία προωθεί την προστασία και τη διατήρηση των ζώων άγριων ειδών, ενισχύοντας τον ρόλο των ζωολογικών κήπων στη διατήρηση της βιοπολυμορφίας. Περιλαμβάνει κανόνες για την παροχή άδειας και την επιθεώρηση ζωολογικών κήπων προκειμένου να εξασφαλιστεί ότι τηρούνται τα απαραίτητα μέτρα διατήρησης και προστασίας. Πεδίο εφαρμογής Ένας "ζωολογικός κήπος" ορίζεται ως μόνιμη εγκατάσταση όπου φυλάσσονται ζώα άγριων ειδών για να επιδεικνύονται στο κοινό για επτά ή περισσότερες ημέρες το χρόνο. Τα καταστήματα πωλήσεως οικιακών ζώων και τα τσίρκα αποκλείονται από την οδηγία. Οι χώρες της ΕΕ μπορούν επίσης να εξαιρούν ορισμένες εγκαταστάσεις από την οδηγία, αν δεν επιδεικνύουν σημαντικό αριθμό ζώων ή ειδών στο κοινό και αν αυτή η εξαίρεση δεν υπονομεύει τους στόχους της οδηγίας. Όροι Η οδηγία απαιτεί από τις χώρες της ΕΕ να λάβουν μέτρα σχετικά με τη χορήγηση αδειών και τη διεξαγωγή τακτικών επιθεωρήσεων σε ζωολογικούς κήπους ώστε να ελέγχεται ότι τηρούνται οι απαιτούμενοι όροι για τη χορήγηση των αδειών. Προκειμένου να λάβουν άδεια λειτουργίας, οι ζωολογικοί κήποι πρέπει: να συμμετέχουν σε έρευνα τα αποτελέσματα της οποίας είναι επωφελή για τη διατήρηση ειδών, την ανταλλαγή πληροφοριών για την προστασία των ειδών και/ή την αναπαραγωγή σε αιχμαλωσία (αποκατάσταση πληθυσμού, επανεισαγωγή ειδών στη φύση, κ.λπ.)· να προωθούν την εκπαίδευση και τη συνειδητοποίηση του κοινού όσον αφορά τη διατήρηση της βιοπολυμορφίας, ιδιαίτερα με την παροχή πληροφοριών για τα είδη που εκτίθενται και για τους φυσικούς τους οικότοπους· να δημιουργούν συνθήκες διαβίωσης των ζώων τους που ικανοποιούν τις βιολογικές απαιτήσεις των διαφόρων ειδών και τις απαιτήσεις όσον αφορά τη διατήρησή τους: προβλέποντας ειδικό για το κάθε είδος εμπλουτισμό των χώρων εγκλεισμού τους, και διατηρώντας υψηλό επίπεδο ζωοτεχνίας με ανεπτυγμένα προγράμματα προληπτικής και θεραπευτικής κτηνιατρικής αγωγής και διατροφής· να φροντίζουν για τη μη διαφυγή των ζώων προς αποτροπή ενδεχόμενων οικολογικών απειλών (π.χ. χωροκατακτητικά ξένα είδη) σε βάρος αυτόχθονων ειδών, και να παρεμποδίζουν την εισαγωγή εξωτερικών επιβλαβών ζώων· να τηρούν ενημερωμένα αρχεία των ζώων στην εγκατάσταση τα οποία να διαφέρουν ανάλογα με τα είδη. Άδεια και επιθεώρηση Οι χώρες της ΕΕ πρέπει να θεσπίσουν κανόνες για την παροχή άδειας και την επιθεώρηση των ζωολογικών κήπων, προκειμένου να εξασφαλίσουν ότι τηρούνται τα αναγκαία μέτρα διατήρησης. Όλοι οι ζωολογικοί κήποι πρέπει να διαθέτουν άδεια. Κάθε άδεια περιέχει όρους για την επιβολή των αναγκαίων μέτρων διατήρησης και προστασίας. Οι αρμόδιες αρχές των χωρών της ΕΕ πρέπει να προβαίνουν σε επιθεώρηση πριν από τη χορήγηση, την απόρριψη, την παράταση της διάρκειας της άδειας ή τη σημαντική τροποποίησή της. Σε περίπτωση που ένας ζωολογικός κήπος δεν συμμορφώνεται πλήρως ή εν μέρει με νομικές απαιτήσεις, η αρμόδια αρχή πρέπει να απαγορεύσει τη δημόσια πρόσβαση στον ζωολογικό κήπο στην ολότητά του ή στο εν λόγω τμήμα του. Σε περίπτωση μερικού ή πλήρους κλεισίματος ενός ζωολογικού κήπου, τα ζώα που εμπλέκονται πρέπει να τύχουν μεταχείρισης ή διάθεσης υπό όρους τους οποίους η χώρα της ΕΕ κρίνει κατάλληλους και συμβατούς με τους κανόνες της οδηγίας. Ορθές πρακτικές Το 2015, η Ευρωπαϊκή Επιτροπή δημοσίευσε το έγγραφο "Ορθές πρακτικές της οδηγίας της ΕΕ για τους ζωολογικούς κήπους". Το εν λόγω έγγραφο έχει ως στόχο να βοηθήσει τις χώρες της ΕΕ να βελτιώσουν τη συμμόρφωση με τις απαιτήσεις της οδηγίας μέσα από την ανταλλαγή εμπειριών και ορθών πρακτικών.